**Tablou autumnal**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe șevalet e pânza încă goală

Dar toamna-și varsă marea de culoare

Din lan, din pom, din crâng, din iaz, din floare

Și toate prind pe pânză rânduială.

Imaginea se-ncarcă, prinde viață,

Din tinda toamnei se pornește vântul

Spre porumbiștea deșelând pământul

Și spre mătasea verde din fâneață.

De rodul greu din ram scâncesc proptele

Sub mărul plin de râsete rotunde,

Iar dinspre piersici simți cum te pătrunde

Belșugul galben până la plăsele.

E grea povara dulce din livadă

Cum și în cucuruz cu greu apasă,

Și peste tot, când seara-ncet se lasă,

Se-nchide-a mulțumirii acoladă.

Pe pânză-i rodul plin al unei toamne,

Iar șevaletul tace a uimire;

Privesc tabloul plin de mulțumire

Dar să-l semnez nu pot, semnează-l, Doamne!

Căci doar a Ta e din vecii rodirea

Chiar dacă noi mai scrijelim pe glie,

De-aceea pun pe pânza caldă, vie,

În loc de semnătură...mulțumirea!

Simion Felix Marțian